ประกาศมหาวิทยาลัยทักษิณประกาศมหาวิทยาลัยทักษิณเรื่อง ตราและสัญลักษณ์ของมหาวิทยาลัย และตราประจำส่วนงานพ.ศ. ๒๕๕๗ โดยที่เป็นการสมควรกำหนดให้มีตรา และสัญลักษณ์ของมหาวิทยาลัยและตราประจำส่วนงานของมหาวิทยาลัย โดยอนุวัตให้เป็นไปตามความในมาตรา ๖๐แห่งพระราชบัญญัติมหาวิทยาลัยทักษิณ พ.ศ. ๒๕๕๑อาศัยอำนาจตามความในมาตรา ๒๒ (๒) แห่งพระราชบัญญัติมหาวิทยาลัยทักษิณพ.ศ. ๒๕๕๑ สภามหาวิทยาลัยทักษิณ ในการประชุมครั้งที่ ๔/๒๕๕๗ เมื่อวันที่ ๑๖สิงหาคม พ.ศ. ๒๕๕๗ จึงมีมติออกประกาศไว้ ดังต่อไปนี้ข้อ ๑ ประกาศนี้เรียกว่า ประกาศมหาวิทยาลัยทักษิณ เรื่อง ตรา และสัญลักษณ์ของมหาวิทยาลัยและตราประจำส่วนงาน พ.ศ. ๒๕๕๗ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้อธิการบดีเป็นผู้รักษาการตามประกาศนี้ข้อ ๔ ตรามหาวิทยาลัยมหาวิทยาลัยทักษิณมีตรามหาวิทยาลัยเป็นรูปตำราเรียน ๓ เล่ม สีเทา (สีประจำมหาวิทยาลัย)สะท้อนปรัชญาของมหาวิทยาลัย ปัญญา จริยธรรม และการพัฒนา ล้อมรอบด้วยอักษรสีฟ้า (สีประจำมหาวิทยาลัย) ภาษาไทย มหาวิทยาลัยทักษิณ และภาษาอังกฤษ THAKSIN UNIVERSITY ซึ่งหมายถึงมหาวิทยาลัยแห่งภาคใต้ด้านบนเหนือรูปตำราเรียนเป็นมงกุฎสีฟ้า ซึ่งเป็นเครื่องหมายแห่งความเป็นเลิศและเกียรติยศด้วยในปีพุทธศักราช ๒๕๓๙ มหาวิทยาลัยศรีนครินทรวิโรฒวิทยาเขตภาคใต้ได้รับการยกฐานะเป็นมหาวิทยาลัยทักษิณ ตรงกับวโรกาสอันเป็นมหามงคลสมัยปีกาญจนาภิเษกในศุภวาระที่พระบาทสมเด็จพระปรมินทรมหาภูมิพลอดุลยเดชเสด็จเถลิงถวัลยราชสมบัติครบ ๕๐ ปีตรามหาวิทยาลัยมีรูปแบบดังภาพด้านล่างนี้ข้อ ๕ สีประจำมหาวิทยาลัยมหาวิทยาลัยทักษิณมีสีประจำมหาวิทยาลัยเป็นสีเทา (รหัสสี C48 M40 Y37 K3) และสีฟ้า (รหัสสี C81 M36 Y1 K0) โดยสีเทาซึ่งเป็นสีของสมองสะท้อนถึงความคิดสีฟ้าซึ่งเป็นสีของทะเลและท้องฟ้า สะท้อนถึงความกว้างไกล สีเทา-ฟ้าจึงหมายถึงความคิดที่กว้างไกล หรือคิดอย่างมีวิสัยทัศน์ข้อ ๖ ต้นไม้และดอกไม้ประจำมหาวิทยาลัยมหาวิทยาลัยทักษิณมีต้นไม้และดอกไม้ประจำมหาวิทยาลัยคือ ปาริชาต หรือปาริฉัตรหรือทองหลาง (ชื่อสามัญ: Tigers Claw หรือ Indian Coral Tree ชื่อวิทยาศาสตร์: Erythrina variegata L.) เป็นไม้ยืนต้นผลัดใบอยู่ในวงศ์ถั่ว (LEGUMINOSAE หรือ FABACEAE) ดอกมีลักษณะเป็นช่อสีแดงเข้มเป็นต้นไม้ที่เป็นสัญลักษณ์ของสวรรค์ชั้นดาวดึงส์ในพระไตรปิฎก คนไทยโบราณเชื่อว่าเป็นไม้มงคลหรือต้นไม้ศักดิ์สิทธิ์ที่ปลูกบนสวรรค์ จึงมีชื่อเรียกอีกชื่อหนึ่งว่าต้นประวาลพฤกษ์ข้อ ๗ ตราประจำส่วนงานกำหนดให้ส่วนงานวิชาการและส่วนงานอื่นของมหาวิทยาลัยตามความในมาตรา ๙ (๔)แห่งพระราชบัญญัติมหาวิทยาลัยทักษิณ พ.ศ. ๒๕๕๑ มีตราประจำส่วนงาน ซึ่งมีรูปแบบเดียวกันโดยใช้ตราของมหาวิทยาลัยตามความในข้อ ๔และด้านล่างกำกับด้วยอักษรชื่อของส่วนงานภาษาไทยหรือภาษาอังกฤษ อาทิคณะศึกษาศาสตร์ (Faculty of Education) มีรูปแบบของตราประจำส่วนงานดังภาพด้านล่างนี้คณะศึกษาศาสตร์ Faculty of Educationข้อ ๘ ธงมหาวิทยาลัยมีลักษณะเป็นธงสี่เหลี่ยมผืนผ้า กว้าง ๖ ส่วน ยาว ๙ ส่วน ใช้สีประจำมหาวิทยาลัยคือสีเทาและสีฟ้าเป็นสีหลักในธง โดยแบ่งพื้นที่บนผืนธงเป็นแถบ ๓ แถบ แถบบนและแถบล่างเป็นสีฟ้าแถบกลางเป็นสีเทา ความกว้างของแถบสีเทาเป็นสองเท่าของแถบสีฟ้าบนผืนธงมีตรามหาวิทยาลัยสีทองอยู่ตรงกึ่งกลางและด้านล่างตรามหาวิทยาลัยมีอักษรสีทองชื่อมหาวิทยาลัยทักษิณภาษาไทย หรือภาษาอังกฤษ กำกับ ธงมหาวิทยาลัยมีรูปแบบดังภาพด้านล่างนี้ส่วนงานวิชาการหรือส่วนงานอื่นของมหาวิทยาลัยตามความในมาตรา ๙ (๔)แห่งพระราชบัญญัติมหาวิทยาลัยทักษิณ พ.ศ. ๒๕๕๑อาจกำหนดให้มีธงประจำส่วนงานซึ่งมีรูปแบบคล้ายคลึงกับธงมหาวิทยาลัยโดยใช้ตราประจำส่วนงานแทนตราของมหาวิทยาลัยบนผืนธงและอาจมีสีธงแตกต่างไปจากสีของธงมหาวิทยาลัยก็ได้ข้อ ๙ การใช้ตราเครื่องหมาย หรือสัญลักษณ์ของมหาวิทยาลัยเพื่อการค้า หรือการใช้สิ่งดังกล่าวที่มิใช่เพื่อประโยชน์ของมหาวิทยาลัยหรือส่วนงานของมหาวิทยาลัยต้องได้รับอนุญาตเป็นหนังสือจากมหาวิทยาลัยข้อ ๑๐ ผู้ใดปลอมหรือทำเลียนแบบซึ่งตรา เครื่องหมายหรือสัญลักษณ์ของมหาวิทยาลัยหรือส่วนงานของมหาวิทยาลัย หรือใช้ตรา เครื่องหมายหรือสัญลักษณ์ของมหาวิทยาลัย หรือส่วนงานของมหาวิทยาลัยปลอม หรือซึ่งทำเลียนแบบหรือใช้ หรือทำให้ปรากฏซึ่งตรา เครื่องหมายหรือสัญลักษณ์ของมหาวิทยาลัยหรือส่วนงานของมหาวิทยาลัย ที่วัตถุหรือสินค้าใด ๆโดยฝ่าฝืนข้อ ๙ ต้องระวางโทษจำคุกไม่เกินหนึ่งปี หรือปรับไม่เกินหนึ่งแสนบาท หรือทั้งจำทั้งปรับตามความในมาตรา ๖๓ แห่งพระราชบัญญัติมหาวิทยาลัยทักษิณ พ.ศ. ๒๕๕๑จึงประกาศมาเพื่อทราบโดยทั่วกันประกาศณ วันที่ ๑๖ สิงหาคม พ.ศ. ๒๕๕๗ศาสตราจารย์จรัญจันทลักขณานายกสภามหาวิทยาลัยทักษิณปริยานุช/ผู้จัดทำ๒๐ มกราคม ๒๕๕๘นุสรา/ผู้ตรวจ๙ กุมภาพันธ์๒๕๕๘[๑] ราชกิจจานุเบกษาเล่ม ๑๓๒/ตอนพิเศษ ๑๓ ง/หน้า ๑๗/๑๖ มกราคม ๒๕๕๘